หากคุณกำลังมองหาร้านกาแฟ บรรยากาศดี เรียบง่าย สบายๆ แถวปราณบุรีล่ะก็
ขอแนะนำที่นี่ค่ะ Yammy Cafe Pranburi

เป็นร้านกาแฟเล็กๆ ตั้งเด่นอยู่เพียงร้านเดียวในละแวกนี้

แต่ต้องขอโทษด้วยนะคะ ที่ไม่สามารถบอกทางมาได้อย่างชัดเจน
เพราะไม่ใช่คนที่นี่
ต้องให้คนท้องที่พามา บอกเราแค่ว่า ตรงมาเส้นเดียวกับที่จะไปโรงแรม Evason แต่ไม่ต้องเลี้ยวเข้าโรงแรม ให้ตรงเลยมาอีก ทางเดียวกับที่จะไปเขากะโหลก 
ตรงตามทางมาเรื่อยๆ ประมาณ 5 กม. ก็จะเจอร้านอยู่ทางซ้ายมือค่ะ

ร้านนี้เป็นร้านกาแฟเล็กๆ มีที่จอดรถหน้าร้าน จอดรถยนต์ได้ประมาณ 4 คัน กับรถมอเตอร์ไซค์อีกนิดหน่อย บริเวณรอบตัวร้านปูพื้นด้วยหญ้าเขียวชอุ่ม วางปูนและหินสีขาวให้เป็นทางเท้าเดินเข้าตัวร้าน

เดินเข้ามาจะเจอห้องกระจก ซึ่งเป็นที่ให้สั่งเครื่องดื่มและเค้กค่ะ

ที่นี่มีที่ให้นั่งเยอะ หลายโซน หลายโต๊ะ 
ใครที่ชอบดมกลิ่นกาแฟ นั่งเบาะโซฟานิ่มๆ หรือจะนั่งเคาท์เตอร์เดี่ยว แนะนำให้นั่งโซนห้องกระจก ติดแอร์ในร้าน

แต่ใครที่ชอบบรรยากาศธรรมชาติ จิบกาแฟ ท่ามกลางสายลมพัดเย็นชื่นใจ แนะนำให้นั่งเก้าอี้ด้านนอกห้องกระจกค่ะ มีชายคากันแดด เก้าอี้ก็มีเบาะวางรองนั่งค่ะ

สำหรับวันนี้ เราเลือกที่จะนั่งข้างนอก เพราะชอบลมเย็นๆจากธรรมชาติมากกว่านั่งในห้องแอร์ ถ้าทางร้านจัดเบาะโซฟาให้นั่งด้านนอก รับรองได้ว่าต้องมีลูกค้าแอบงีบแน่นอน อย่างน้อยก็เราคนนึง ????

• สำหรับเมนูกาแฟและเครื่องดื่ม ราคาไม่แพงค่ะ เท่าที่จำได้ สำหรับกาแฟจะไม่เกิน 60 บาท
มีชา และ อิตาเลี่ยนโซดาให้เลือกดื่มด้วย
วันนี้เราสั่งมอคค่าเย็นค่ะ รสชาติกำลังดี ไม่แรงเกินไปสำหรับเรา

• ในส่วนของขนม มีทั้งเค้ก และ คุ้กกี้ค่ะ ราคาไม่แพงอีกเช่นกัน วันนี้เราสั่งเครปเค้กมาทานค่ะ เป็นเครปเค้กสีรุ้ง ราดซอสสตรอเบอรี่ รสชาติใช้ได้ค่ะ ซอสเหลวไปนิดนึงแต่ทานกับเค้กแล้วก็โอเคค่ะ ราคาชิ้นละ 50 บาท

สำหรับเรา ถือว่าเป็นร้านกาแฟที่บรรยากาศดี จัดสรรพื้นที่ร้านได้ดี ที่นั่งมีเยอะ มีที่จอดรถ สามารถรองรับลูกค้าได้ทั้งไทยและต่างชาติ รสชาติเครื่องดื่มและขนมถือว่าดี ที่สำคัญราคาไม่แพง เหมาะมากที่จะใช้เวลาคุยเล่นกับเพื่อน คนรู้ใจ หรือทำงานนอกสถานที่ก็ยังได้ค่ะ

ลองมาครั้งนึงแล้ว ต้องได้กลับมาใช้บริการซ้ำอีกแน่นอน ????

